M. Pado, poslanec: (2007-05-09):
Rovnako tak to dopadlo aj s úsporou finančných prostriedkov. Z neskutočne veľkých finančných prostriedkov to bolo najprv 46 miliónov a dneska je to 38 miliónov korún. Pán predseda hovoril aj o prevzatí kompetencií vyššími územnými celkami. A dovoľte mi, aby som tu citoval ešte jeden nedávny výrok pána predsedu vlády. Hovoril to na sneme ZMOS-u 25. apríla, kde povedal: „Dnes, vážené dámy a páni, sa postupne dopracúvame k možnosti zredukovania organizačnej členitosti a personálnej náročnosti krajských štruktúr štátnej správy, ako aj možnosti prenesenia niektorých kompetencií v zabezpečovaní verejných služieb na orgány regionálnej samosprávy. Rušenie krajských úradov, ktorých niektoré kompetencie prejdú na regionálnu územnú samosprávu, je toho dôkazom.“ Nuž naozaj, pán predseda vlády mal pravdu. Toto je najlepší dôkaz. No najlepší dôkaz toho, ako sami ignorujete to, čo ste ľuďom prisľúbili. Vláda totiž schválila tento návrh zákona 18. 4. 2007, teda sedem dní pred vystúpením pána predsedu vlády na 17. sneme ZMOS-u. A v tomto návrhu zákona sa presúvajú na vyššie územné celky dve kompetencie. Slovom aj písmom dve. A obe sa týkajú organizácie volieb do vyšších územných celkov. Ak ste si to náhodou nevšimli, čo to je, tak ja vám to poviem. Prvá kompetencia hovorí: „Druhý rovnopis zápisnice spolu s ostatnými volebnými spismi odovzdá do úschovy samosprávnemu kraju.“ A druhá kompetencia, ktorá prechádza z krajských úradov, hovorí: „Pre obvodné volebné komisie a volebnú komisiu samosprávneho kraja zabezpečí všetky potrebné prostriedky a pomocné pracovné sily úrad samosprávneho kraja.“ To sú dve zásadné kompetencie veľmi vážne, ktoré prechádzajú na vyššie územné celky. Myslím si, že toto nepotrebuje ďalší komentár. Ďalšie veľmi skvostné vyhlásenie odznelo 12. decembra minulého roku. „Odmietame alternatívu, teda predpokladám, že v marci by mal byť vyriešený problém krajských úradov, ktoré chceme zrušiť bez náhrady, a odmietame alternatívu dvoch, ôsmich, troch alebo to je nepodstatné, že koľko.“ Dámy a páni, bez náhrady znamená, že kompetencie neprevezme štátna správa, ale kompetencie sa presunú na orgány samosprávy. Nuž neviem, čo sa presunulo na orgány samosprávy okrem toho, čo som sa ja dočítal v zákone a aj to ide o jednu kompetenciu a je to prenesený výkon štátnej správy. Nie je to ani ako originálna kompetencia. A hovorím nič viac. Jedno jediné. A keby tu sedel pán minister Kaliňák, a tu je, pán minister. Dobre. Pán minister, aj k vám sa obrátim, aby to nebolo, že len na pána predsedu vlády. Vy ste tiež 1. júla, teda vy ste tiež 26. septembra minulého roku povedali: „Minister vnútra Kaliňák chce zrušiť osem krajských úradov k 1. júlu budúceho roka a vláde navrhuje minister vnútra Robert Kaliňák zrušiť osem krajských úradov a väčšinou ich práca prejde na samosprávu.“ Ja viem, že nie všetko sa vždy podarí naplniť, ale z toho sa nepodarilo naplniť fakticky nič, pretože to, čo som povedal, dve kompetencie prechádzajú na vyššie územné celky a jedna na samosprávne orgány. Pri prerokovávaní tejto témy, dámy a páni, ste nás nie raz poslancov, ale aj všetkých občanov našej krajiny o dušu presviedčali, že nepôjde o premaľovávanie tabúľ. Dnes je situácia iná. O presune kompetencií na samosprávu hovorí už len predseda vlády ako posledný mohykán, ale tie jeho vyjadrenia vidíme, že vlastne nemajú nijakú veľkú silu a nijaký veľký význam. Na ministerstvo vnútra prechádza zo všetkých kompetencií krajských úradov, ktoré sa rušia, sedem kompetencií slovom aj písmom. Nebudem ich tu citovať, pretože to nemá zmysel. Sú to kompetencie pri vykonávaní kvalifikačnej skúšky, zriaďovaní kvalifikačnej komisie atď. Takže, dámy a páni, z tohto mi vychádza, ja tu nie som preto, aby som dbal na plnenie programového vyhlásenia vlády. To si musíte kontrolovať vy sami. Ale vychádza mi z toho jedno, že to, čo ste si napísali v programovom vyhlásení vlády, teda, že v čo najkratšom termíne vláda zruší krajské úrady, ktorých kompetencie prejdú na územnú samosprávu, bol číro-číry nezmysel. No a ďalšia vec, ktorá je tu ale, dneska máme, dneska sme schvaľovali program rokovania, kde v programe sú ďalšie body, ktoré sa dotýkajú, ktoré majú súvis s rušením krajských úradov. Trinástka, to je o obrane, zákon č. 319/2002, bod č. 23 zákon č. 278/1993, bod č. 24  zákon č. 414/2002 a dvadsaťosmička  zákon č. 666/2004. To sú ďalšie zákony, ktoré sa nevmestili do tohto zákona, ktorý dneska prerokovávame, pričom medzi schválením ubehlo len 21 dní. Takže ako neviem, o čom budeme hovoriť. Ale napriek tomu, dámy a páni, musím povedať, že sa úspešne vyhýbate dvom veciam. Dvom veciam, ktoré tu nie sú. Veľmi dobre vieme, že ústavný zákon č. 227/2002 Z. z. o bezpečnosti štátu v čase vojny, vojnového stavu zveruje kompetencie prednostom krajských úradov a zároveň hovorí, že títo prednostovia krajských úradov pri výkone týchto kompetencií sú nezastupiteľní. Napriek tomu, že predseda vlády hovoril, že v marci by mali byť vyriešené niektoré problémy súvisiace so zrušením krajských úradov, problém dotýkajúci sa kompetencií zverených ústavným zákonom riešený nie je. A rovnako tak nie je riešený ďalší problém alebo ďalšia otázka. Zákon č. 515/2003 Z. z. o obvodných a krajských úradoch v § 4 pôsobnosť krajských úradov v ods. 4 hovorí, že krajské úrady koordinujú výkon štátnej správy uskutočňovaný obcami a vyššími územnými celkami. A napriek tomu, že som si veľmi pozorne prečítal zákon, ktorý máme dnes na programe, nikde sa táto kompetencia neobjavuje. Ak máte pocit, dámy a páni, že toto netreba robiť, že to všetko je už za nami, musím vám povedať, že sa naozaj veľmi hlboko mýlite. Takže, dámy a páni, predkladám procedurálny návrh, aby sme tento návrh zákona vrátili späť na prepracovanie s tým, že konečne naozaj v návrhu zákona sa objaví aj prenos kompetencií na regionálnu samosprávu a na obecnú samosprávu. Ďakujem veľmi pekne za pozornosť.